Vrou erken skuld ná onnie-aanrandingItumeleng Lizbeth Letsepe. Foto: ANA Die 40-jarige vrou wat daarvan aangekla word dat sy ŉ onderwyseres met ŉ sambreel aangeval het, het Donderdag skuldig gepleit op die aanklag teen haar in die Mankwe-landdroshof in Mogwase in Noordwes. Itumeleng Lizbeth Letsepe staan tereg op aanklag van aanranding met die doel om ernstig te beseer nadat sy Mpuseng Sepotokele (52) glo vroeër vanjaar by die Leema Primary School in Tlhatlaganyane buite Rustenburg met ’n sambreel bygedam het. Sepotokele het in die voorval beserings aan haar kop en hande opgedoen. Maroela Media het vroeër berig Letsepe het die onderwyseres daarvan beskuldig dat sy haar kind sleg behandel en het glo gesê dat sy die onderwyseres “’n les gaan leer”. Die saak teen Letsepe is tot 25 Julie uitgestel.